b'\n_START_ARTICLE_\nPatsassaari\n_START_PARAGRAPH_\nPatsassaari (ven. \xd0\x9f\xd0\xb5\xd1\x82\xd1\x80\xd0\xbe\xcc\x81\xd0\xb2\xd1\x81\xd0\xba\xd0\xb8\xd0\xb9 \xd0\xbe\xcc\x81\xd1\x81\xd1\x82\xd1\x80\xd0\xbe\xd0\xb2, Petrovski ostrov) on saari Nevan suistossa Pietarin kaupungin keskustassa Ven\xc3\xa4j\xc3\xa4ll\xc3\xa4. Etel\xc3\xa4ss\xc3\xa4 se rajoittuu Pieneen Nevaan ja pohjoisessa Pieneen Nevkaan. Id\xc3\xa4ss\xc3\xa4 kapea \xc5\xbddanovka-joki erottaa sen Koivusaaresta._NEWLINE_1600-luvulla Patsassaari oli asumatonta hein\xc3\xa4maata. 1700-luvun alussa sen omisti Pietari I, josta nykyinen ven\xc3\xa4j\xc3\xa4nkielinen nimitys juontuu. 1710-luvulla saarelle rakennettiin kaksi Pietari I:n huvilaa ja vuonna 1768 Katariina II:n puinen palatsi, joka paloi vuonna 1912. 1800-luvun lopussa saarelle syntyi teollisuutta ja vuonna 1895 sinne avattiin n\xc3\xa4yttelij\xc3\xb6iden vanhainkoti. Etel\xc3\xa4k\xc3\xa4rjess\xc3\xa4 sijaitsee Petrovski-stadioni ja l\xc3\xa4nsik\xc3\xa4rjess\xc3\xa4 purjehdusseura.'